
Viktige personer i denne boken:

Emilie Teigen, født Haugen, var enke etter Simon Carlsvig, far til Emilies datter Sofie. Emilie er nå gift med Magnus Teigen. Opprinnelig husmannsjente, men kjødelig datter av grosserersønn Odd (Tip) Aas (Ace) fra Trondhjem.

Solfrid Haugen, moren til Emilie, nå Solfrid Aas (Ace i Amerika).

Knut og Didrik, halvbrødrene til Emilie, adoptert av Odd (Tip).

Halvor Lien, var gift med Karen og fikk en sønn, rømte til Amerika, skilt fra Karen, gift på nytt med Samantha, heter nå Halvor (Hal) Lion.

Gunnar Lien, yngre bror av Halvor, er blitt odelsgutt til Lia, midlertidig i Amerika.

Inger Kvam og Unni Inndal, tauser på Lia. Unni er blitt kone på Vollan, gift med Olai Vollan, sønn av Lauritz og Gunnvor, bror til voldtektsmannen Magne.

Karen (på Neset) Tingvoll, var gift med Halvor og har sønnen Vesle-Halvor, som Halvor har tatt med til Amerika. Er nå gift med presten Elias Tingvoll. Utvandret, har datter Elin.

Gitte Andersen, dansk, har hatt forhold til Elias, nå ansatt hos Karen.

Ola Teigen, småbrukersønn, har gjort det godt i Amerika, gift med Birte. 3 barn.

Birte Teigen, født Sandvoll, lensmannsdatter fra Stod, gift med Ola. Barn: Rolf Arne samt tvillingene Liv og Lars.

Jon Salstad, ung storbonde og høvding i bygda, gift med Sara, fogdens datter. Jon er fetter av Emilie.

Guri Tinden, «klok kone» og jordmor i Stod. Gift med Sturla, har små tvillinger.

Hank Summer, sky kusk og hestekar, gift med Amanda, som har brannsår i ansiktet.

Kari Nestås, hushjelp hos Emilie.

Tollef Ingemund, ny prest i Stod, fra Mandal.

Konstanse Wigen, som er ute etter Tollef, også hun er fra Mandal.

Erklæring fra forfatteren:

Dette er en oppdiktet fortelling om oppdiktede mennesker, men satt inn i en mest mulig riktig virkelighet, både historisk og geografisk. Jeg har benyttet oppdiktede navn på mange gårder, inkludert storgården Salstad. Det samme gjelder flere øvrighetspersoner og noen andre historiske mennesker. Også noen virkelige mennesker og forretninger er diktet inn i fortellingen, men da bare ganske vagt, og fordi de er viktige for mine oppdiktede personers oppdiktede liv og forretninger.




Slik sluttet forrige bok:

Det eneste Tollef prest kunne si med sikkerhet, var at han ikke ville ha Konstanse – den saken var fullstendig klar. Altså var han nødt til å skrive og fortelle henne det rett ut, uten omsvøp eller hensynsfull innpakning. Det måtte ikke oppstå flere misforståelser fra den kanten! Brevet hans fikk bare skape så mye oppstyr det ville i Mandal, for dit aktet han seg ikke med det første. Han skulle være akkurat her hvor han var.

Det ble likevel ikke til at han skrev brevet den dagen, for på hjemveien svingte han innom poståpneriet, og der lå det sannelig et brev fra Konstanse og ventet på ham. Han ble lang i masken da han så det, men stålsatte seg og var fast bestemt på å holde på planen sin uansett hva hun nå skrev.

Men heller ikke dette ble som han hadde tenkt, for da han litt senere leste brevet hennes, gikk det kalde strømmer av svette nedover ryggen hans.

Både Konstanse og moren hennes var allerede på vei oppover for å besøke ham.

Minneapolis, søndag 16. mai 1886:

«Velkommen! Jeg håper du er sulten,» sa Karen med et smil idet hun tok imot Gitte Andersen i døren.

Gitte hadde ringt på ved å trekke i klokkestrengen utenfor, og Karen hadde selv skyndet seg ut for å åpne. Til vanlig var det hushjelpen Dagnys oppgave å besvare dørklokken, men dette besøket var overhodet ikke vanlig. Tvert imot var det en visitt som kunne bli usedvanlig spennende, noe som også ble gjenspeilt i Gittes skeptiske ansiktsuttrykk.

«Ikke så veldig, må jeg innrømme,» svarte Gitte mutt. «Jeg er ganske nervøs for å treffe Elias. Jeg er ikke komfortabel med dette at han faktisk ikke vet at det er jeg som kommer. Eller har du fortalt ham det?»

«Nei, han vet bare at det er min nyansatte fra kafeen som kommer på middagsbesøk, ikke at det er deg.» Karen smilte fremdeles idet hun gikk til side og slapp den høye og lyse danske kvinnen inn. «Jeg synes det er morsomt å gi ham den overraskelsen. Jeg er sikker på at han blir glad for å se deg. Hvorfor skulle han ikke bli det?»

Ute var det kjølig og grått for årstiden, med regnbyger som nå og da kom inn fra nordvest. Karen lukket døren godt igjen etter dem.

«Nei, si det,» svarte Gitte svevende. «Jeg ser bare ikke poenget med å gjøre det på denne måten.»

Karen lo avvergende til svar. Hun kunne jo ikke godt si det som det var, at poenget var at hun håpet å avsløre sannheten om forholdet mellom Gitte og Elias. Hun trodde at å observere Elias’ reaksjon på å se Gitte ville være nok. Hvis han var skyldig i utroskap, ville han tro at Karen visste, at hun hadde forstått sammenhengen. Hvorfor skulle Karen ellers hente nettopp Gitte fra Koshkonong for å hjelpe seg i kafeen?

Karen var spent på hva som ville komme ut av det hele. Når sant skulle sies, grudde hun seg litt også. Når katta først var ute av sekken, var det vanskelig å få den inn igjen. Beskyldningene kunne begynne å hagle. Dersom Elias visste noe om det seksuelle forholdet Karen hadde hatt til Salomon Holtet, ville det være naturlig om også det kom frem. Det kunne bli svært ubehagelig.

Men Karen orket ikke mer usagte anklager og dulgte hentydninger nå. Det lå så mye grums mellom dem som ektepar at hverdagen ble mer og mer preget av det. Skulle de fortsette å leve sammen, måtte alt på bordet slik at det gikk an å forholde seg til det.

I verste fall kunne ekteskapet hennes ryke, skjønt det trodde hun egentlig ikke noe på. Aldri i livet om han ville gå med på skilsmisse. Da måtte han nok i tilfelle slutte å virke som prest, og det betydde jo alt for ham. Ved siden av Elin, som jo også var hans lille øyensten. Og Karen trodde nok i bunn og grunn han nødig ville miste henne som hustru også, men hun risikerte helt klart at det ville komme mer kulde og avstand mellom dem.

Gitte hadde både kåpe og hatt som Karen tok imot og hengte opp mens hun forsøkte å oppføre seg normalt.

Karen lurte på hva Gitte tenkte. Den danske kvinnen var åpenbart ukomfortabel, men var det bare fordi hun syntes situasjonen var pinlig, eller skyldtes det dårlig samvittighet for at hun hadde hatt seksuelt samkvem med Karens ektemann? Det var egentlig vanskelig å tro. Gitte måtte i så tilfelle være fullstendig blottet for skam. Gitte virket ikke som den type kvinne, men skinnet kunne selvsagt bedra …

«Jeg hadde virkelig håpet at våren skulle være kommet nå, men tror du ikke at vinteren fremdeles hadde enda et lite spark på lager til oss!» småpratet Karen. «Jeg tror faktisk at det var sludd i regnet nå i sted, så det er jo nesten som i Norge. Og i morgen er det syttende mai og all ting. Jeg håper virkelig at været kommer seg til da. Du ble visst ikke så våt på veien hit?»

«Hva? Nei da.» Gitte så ikke ut til å ha fått med seg alt hva Karen hadde sagt.

I det samme kikket tre år gamle Elin inn til dem i gangen.

Med et smil løftet Karen datteren opp på armen og sa at hun måtte hilse på Gitte, som også smilte da hun tok hånden til barnet og sa god ettermiddag, lille venn.

Karen gransket henne. Kunne Gitte klare å oppføre seg så uanstrengt dersom hun virkelig var Elias’ elskerinne?

«Jeg har fått ny kjole som Dagny har sydd til meg,» opplyste Elin og trakk i skjørtet sitt.

«Å, den er fin!» sa Gitte beundrende. «Men det er sannelig du også!» Hun strøk Elin fort over kinnet.

«Nå går vi inn.» Karen satte datteren ned og sendte henne inn foran, før hun selv fulgte etter med gjesten bak seg.

Gitte var en håndsbredd høyere enn vertinnen, men smalere bygget uten at de kvinnelige formene tapte merkbart på det, mye fordi hun var naturlig grasiøs i bevegelsene.

Karen anla et smil idet hun ledet an inn i stuen.

Stuen hadde en grei størrelse, med plass til en god sittegruppe i tillegg til en rommelig spiseplass nær kjøkkenet. Det var også en egen krok hvor gyngestolen som Elias likte så godt, hadde fått plass. En god vedovn var plassert nær døren, og den var fremdeles varm etter å ha vært fyrt i tidligere på dagen.

Bordet var ferdig dekket til seks, for Karen hadde besluttet at hushjelpen Dagny og den kaféansatte Bodil også skulle spise med dem. Å ha flere gjester ville nok forhindre en åpen konfrontasjon under middagen – for akkurat den ville Karen at skulle skje mellom henne selv og Elias under fire øyne.

Deilige dufter fra kjøkkenet fortalte hvor svinesteken med saus, poteter og tysk surkål befant seg, men Karen fortrengte duftene, for hun var mer opptatt av å få med seg reaksjonen til Elias.

Bodil og Dagny sto ved bordet. Elias sto ved vinduet med ryggen til, men snudde seg idet han hørte dem komme inn i rommet.

«God ettermiddag og velkommen til …» Elias stanset midt i setningen. Brynene hevet seg, og øynene ble store mens det lille smilet hans stivnet. Haken sank langsomt en halv tomme nedover, og adamseplet hans fløy opp og ned mens han svelget.

«Men … er det …. deg, Gitte?» sa han halvkvalt.

Karen tenkte at bare det at han var på fornavn med henne, sa sitt.

«Ja, takk for sist, herr Tingvoll,» sa Gitte korrekt og neide svakt uten å rekke frem hånden.

Elias prøvde åpenbart å ta seg sammen uten å lykkes særlig godt. «Jo, takk for sist, frøken Andersen,» korrigerte han seg selv mens hendene knyttet og åpnet seg flere ganger. «Er det virkelig … Jeg mener, det kan da ikke være Dem min kone har ansatt i kafeen? Skulle ikke De …?» Det gikk i stå for ham, og han sendte et usikkert blikk mot Karen.

Karen betraktet ham med sideblikket mens hun lekte med noen av de lyse lokkene til datteren.

«Jo da, herr Tingvoll, jeg har begynt å arbeide i kafeen sammen med Bodil og Karen, og det liker jeg godt, så der blir jeg så lenge Karen vil ha meg,» hørte hun at Gitte sa.

«Da blir du der lenge,» slo Karen fast. «Var ikke dette en hyggelig overraskelse, Elias?»

«Jo, jo!» stotret han. «Men jeg … jeg hadde bare ikke forventet noe sånt.»

«Nei, for i så fall hadde det vel ikke blitt noen overraskelse, hva?» sa Karen stramt mens hun så ham rett inn i øynene.

Blikket hans flakket, og hun så at han hadde svettedråper på pannen. Det kunne like godt ha stått SKYLDIG med store bokstaver tvers over pannen hans.

Men kunne det virkelig stemme? Hadde Gitte løyet henne rett opp i ansiktet da hun sa at de bare var gode venner og at det aldri hadde skjedd noe usømmelig mellom dem? I så fall var det grusomt respektløs oppførsel, en hån mot Karen, og hun ville bli nødt til å hevne seg.

Men nå måtte hun holde hodet kaldt. Noe bevis hadde hun jo egentlig ikke. De måtte spise denne middagen i sømmelige former, og så fikk hun ta konfrontasjonen etter hvert. Hun skulle observere og merke seg alt som ble sagt og gjort, og bruke det mot ham siden.

«Nå skal vi spise mens maten er varm,» sa hun, og dermed forsvant både Dagny og Bodil ut på kjøkkenet for å bære inn.

Bordplasseringen hadde Karen bestemt. Elias og hun satt ved hver sin ende av bordet, slik at hun kunne se ham hele tiden, og han henne. På den ene langsiden satt Dagny sammen med Elin, og på den andre måtte Gitte ta plass nærmest Elias, med Bodil ved siden av seg.

Det var lett å se at både Gitte og Elias ble anspent av nærheten til hverandre. Spesielt gjaldt dette Elias. Karen hadde aldri sett ham slik. Pannen var fremdeles svett, og han var rød i ansiktet.

«Elias, vil du be for maten?» spurte hun smørblidt.

Han svarte ikke, men foldet hendene på bordet, kremtet et par ganger, og gikk så løs på en lang bordbønn som ble en hel liten andakt. Dette var noe han kunne, så Karen sanset at han fant mer ro etter hvert som han snakket, og stemmen ble både kraftigere og sikrere.

Måltidet etterpå gikk bedre enn ventet, mye takket være Elin. Jentungen var opptatt av Gitte på den andre siden av bordet, så hun skravlet opprømt med den danske kvinnen, som smilte og svarte henne på en hyggelig måte.

Verken Karen eller Elias irettesatte datteren for å snakke for mye med gjesten. Det var tvert imot en lettelse, for de var på hver sin side oppslukt av tanker. Denne middagen var et slags vannskille, etter dette ville noe være forandret mellom dem, og konfrontasjonen var unngåelig.

«Takk for nydelig mat, Karen,» sa Gitte høflig da måltidet gikk mot slutten.

«Vel bekomme, det er Dagny og Bodil som har stått for kokkekunstene, men jeg er enig med deg. Dette er virkelig godt,» svarte Karen stivt.

Det ble vanskeligere og  vanskeligere å oppføre seg naturlig overfor den andre kvinnen. Hun kjente et vondt stikk av sjalusi. Gitte var virkelig vakker og elegant, og hun hadde også sett at Elias hadde sendt henne et skjult, beundrende blikk.

«Jeg liker pølser,» kom det fra Elin.

«Det gjør jeg også, men denne steken var enda bedre,» svarte Gitte med et smil som virket så naturlig at Karen nesten ikke kunne tro det. Hadde hun likevel tatt feil? Var Gitte uskyldig?

Kort tid etter gikk de fra bordet og tok kaffen i salongen.

Praten gikk noe tregere der inne. Etter å ha helt i seg en kopp kaffe i rekordfart unnskyldte Elias seg med at han hadde noen forberedelser å gjøre til syttende mai-prekenen han skulle holde ved Augsburg Seminarium.

Han bukket for Gitte og trakk seg tilbake til sitt lille kontor.

Dagny og Bodil gikk i gang med oppvasken ute på kjøkkenet, og Elin stakk ut for å hjelpe dem, for hun likte å blåse bobler gjennom en trådsnelle som hun dyppet i såpevannet.

Karen fulgte Gitte ut i gangen for å ta farvel.

«Takk for en hyggelig kveld,» sa Gitte da hun hadde fått på seg ytterklærne igjen. «Det gikk jo veldig fint.»

«Selv takk,» svarte Karen kjølig. «Denne ettermiddagen var virkelig noe for seg selv, ja.»

I sitt indre la hun til at ingenting var over ennå. Alt avhang av hva som ville bli sagt når hun og Elias ble alene.

